ग्रेसिम के यूनिट हेड नपा पहुंचे, अध्यक्ष से मिलकर पानी बचाने पर जोर
रिपोर्ट- नपा रोज ले रही 1 करोड़ 72 लाख लीटर पानी
सच्चाई- 54 लाख लीटर की टंकियों में कैसे होगा स्टोरेज
पानी बचाने को लेकर ग्रेसिम और नपा ने सकारात्मक कदम बढ़ाया है। गुरुवार सुबह उद्योग के यूनिट हेड सुनील श्रीवास्तव व जनसंपर्क अधिकारी राजेश शर्मा ने नपा कार्यालय पहुंचकर यहां नपाध्यक्ष अशोक मालवीय, उपाध्यक्ष सज्जनसिंह शेखावत व अधिकारियों से चर्चा कर मानसून की आमद तक जलसंकट की स्थिति न बने इस पर काफी देर बात की। मालवीय व श्रीवास्तव ने छोटे-छोटे प्रयासों से पानी बचाने की योजना बनाने पर जोर दिया। विशेषकर लोगों को जागरूक करने अभियान चलाने, नुक्कड़ सभाएं करने व प्रिंट व इलेक्ट्रॉनिक मीडिया का सहयोग लेने पर भी जोर दिया। बैठक में सामाजिक व राजनीतिक संस्थाओं के अलावा ऐसे लोगों को आगे करने पर चर्चा हुई जिनकी बातें जनता अमल करती है। नपाध्यक्ष ने आश्वस्त किया कि चंबल में वर्तमान में सुरक्षित 329 पानी के अलावा ऐसे जलस्रोत भी चिह्नित किए हैं। जहां से गर्मी में पानी की आपूर्ति की जा सकती हो। प्रयास किए जाएंगे कि आवश्यक निर्माण कार्य हो। इन कार्यों में भी पेयजल के अलावा न पीने योग्य पानी का उपयोग किया जाए।
जनता को पिलाएंगे डेड स्टोरेज का पानी
हमीद ने स्थानीय प्रशासन को भी आगाह करते हुए बताया कि उद्योग चलना चाहिए। लेकिन पेयजल पहली प्राथमिकता है। ग्रेसिम द्वारा क्षमता से अधिक उत्पादन बढ़ाने से चंबल से दोगुना पानी लिया जा रहा है। इससे मानसून आने तक डेड स्टोरेज का पानी जो कीचड़युक्त व उद्योगों से निकलने वाले रसायन से प्रभावित होता है। उसकी सप्लाय पेयजल में की जाएगी। जो जन स्वास्थ्य के लिए काफी हानिकारक होगा।
किस उपकरण से पानी नापा, बताए
मीडिया के सामने प्रस्तुत दस्तावेज में हमीद ने बताया कि चंबल में उपलब्ध जल की मॉनिटरिंग पीएचई के कौन से जलमापक यंत्र से की है। कौन सी ट्रिक से पानी नापा है, इसका खुलासा भी रिपोर्ट में करना चाहिए। हमीद ने बताया असलियत में पीएचई के पास पानी नापने के कोई संसाधन ही नहीं है। ग्रेसिम की रिपोर्ट पर मुहर लगाकर रिपोर्ट बनाई जा रही है।
नपा को नहीं पाबंदी
हमीद ने वर्ष 1953, 1955, 1989 व 1994 में शासन व ग्रेसिम के मध्य हुए समझौते की प्रति उपलब्ध कराते हुए बताया कि अनुबंध में कहीं भी नपा को चंबल से एक निश्चित मात्रा में पानी लेने के लिए बाध्य नहीं किया गया है। जितना जरूरत हो उतना पानी लेने के लिए नपा स्वतंत्र है।
पीएचई एसडीओ ने कहा- हमारे आंकड़े दुरुस्त
पीएचई एसडीओ अभय गुप्ता ने बताया एसडीएम ऋजु बाफना को भेजी गई रिपोर्ट में सिर्फ चंबल से पानी लेने के आंकड़े नहीं है। बल्कि उसमें फिल्टर प्लांट से 65 लाख लीटर, 135 सरकारी बोरिंग से 47 लाख लीटर, हैंडपंप से 11 लाख लीटर, 400 निजी नलकूप से 48 लाख, बनबना तालाब से 0.5 लाख व 25 टैंकरों से सप्लाई पर 1 लाख लीटर पानी की खपत मिलाकर कुल 1 करोड़ 72 लाख लीटर की खपत नागदा शहर को बताई गई है।
75 लाख लीटर रहे पानी
नपा के फिल्टर प्लांट की क्षमता प्रतिदिन 1 करोड़ 60 लाख लीटर पानी को शुद्ध करने की है। फिलहाल जलकार्य विभाग 75 लाख लीटर पानी ही चंबल से ले रहा है। शाहिद मिर्जा, उपयंत्री, नपा परिषद, नागदा
प्रोडक्शन किया दोगुना, और दे रहे पानी बचाने की सीख
अब्दुल हमीद ने बताया असल में चंबल पर बने डेमों का जलस्तर नीचे जाने के बाद से ही ग्रेसिम ने प्रोडक्शन को डेढ़ से दोगुना कर दिया था। इससे पानी का ज्यादा उपयोग हो रहा है। और पानी के अपव्यय का आरोप नपा को दिया जा रहा है। नपा ने जनहित में दोनों समय जलप्रदाय की सुविधा जनता को दी है। जबकि उद्योग की कॉलोनियों में दो वर्षों से तीन से चार समय जलप्रदाय की परंपरा रही है।
दोनों समय पानी, तो टैंकरों से सप्लाय पर करें विचार
यूनिट हेड ने नपाध्यक्ष व जलकार्य विभाग के अधिकारियों से चर्चा कर इस ओर भी ध्यान दिलाया कि दोनों समय नलों से जलप्रदाय वितरण नपा द्वारा किया जा रहा है। ऐसेे में टैंकरों से पेयजल सप्लाय व्यवस्था की सतत मॉनिटरिंग कराई जाए। इस पर नपाध्यक्ष ने भरोसा दिलाया कि उन्हीं वार्डों में टैंकरों से सप्लाय की जा रही है। जहां नलों से पानी नहीं पहुंचता। कुछ वार्ड ऐसे भी हैं जहां एक समय ही जलप्रदाय किया जा रहा है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva